钦定古今图书集成/明伦汇编/氏族典/第387卷 > 李辅国
## 钦定古今图书集成/明伦汇编/氏族典/第387卷 > 李辅国

按《唐书李辅国传》：“辅国本名静忠，以阉奴为闲厩小
儿，王𫟹荐之皇太子，得侍东宫。陈元礼等诛杨国忠，
辅国豫谋，又劝太子分中军趋朔方，收河陇兵，图兴
复。太子至灵武，愈亲近，遂劝即位，擢家令，判元帅府
行军司马，任以肱膂，更名护国，又改今名。凡四方章
奏，军符禁宝，一委之辅国。能谨密，取人主亲信而内
深贼。”帝还京，拜殿中监，封成国公，常止银台门决事。
诏书下辅国署，已乃施行，群臣无敢议。时太上皇居
兴庆宫，帝命陈元礼、高力士、王承恩、魏悦、玉真公主
常在太上皇左右。太上皇每置酒长庆楼南，俯大道，
因裴回观览，或父老过之，皆拜舞乃去。上元中，剑南
奏事吏过楼下，因上谒太上皇，赐之酒。辅国因妄言
于帝曰：“太上皇居近市，交通外人，元礼、力士等将不
利陛下，愿徙太上皇入禁中。”帝不寤。会帝属疾，辅国
即诈言皇帝请太上皇按行宫中，至睿武门，射生官
五百遮道，太上皇惊几坠马，问何为者，辅国以甲骑
数十驰奏曰：“陛下以兴庆宫湫陋，奏迎乘舆还宫中。”
力士厉声曰：“五十年太平天子，辅国欲何事？”叱使下
马。辅国失辔，骂力士曰：“翁不解事，斩一从者！”力士呼
曰：“太上皇，问将士各好在否？”将士纳刀呼万岁，皆再
拜。力士复曰：“辅国可御太上皇马。”辅国靴而走，与力
士对。执辔还西内，太上皇执力士手呼曰：“微将军，朕
且为兵死鬼。”左右皆流涕。自是太上皇怏怏不豫，至
弃天下。辅国以功迁兵部尚书，南省视事。张皇后数
疾其颛，帝寝疾，后召太子，将诛辅国及程元振，太子
不从，更召越王、兖王图之。元振告，辅国，即伏兵凌霄
门，夜捕二王囚之，而杀后他殿。代宗立，辅国愈跋扈。
帝尊为尚父，进司空，兼中书令。自辅国徙太上皇，天
下疾之。帝在东宫积不平，既嗣位，不欲显戮，遣侠者
夜刺杀之，抵其首溷中，殊右臂，告泰陵。